To nordjyder blev onsdag i Retten i Viborg idømt betinget fængsel for at stå bag ulovlig deling af tv-koder.

To mænd fra Nordjylland fik onsdag en betinget fængselsstraf på tre måneder med en prøvetid på et år for at være involveret i en sag om ulovlig deling af koder til betalings-tv. Faktisk var de to nordjyder ifølge politiet bagmænd for et helt netværk, der delte koderne ulovligt. Det er Retten i Viborg, som onsdag har afsagt dommen. Sagen kørte som en tilståelsessag. Ifølge anklageskriftet havde de to mænd gjort sig skyldige i at udbyde tv-pakker "til ikke under 100 brugere mod betaling". For cirka et år siden besøgte og ransagede politiet godt 30 adresser i forbindelse med sagen. På adresserne i Nordjylland, Midt- og Vestjylland og i Syd- og Sønderjylland fandt politiet store mængder af ulovligt krypteringsudstyr. De to nu dømte bagmænd skal betale et erstatningsbeløb, som Retten i Viborg ikke kan oplyse størrelsen af.